Verdagte met gekaapte Isuzu aangekeerArgieffoto Lede van die Ekurhuleni-metropolisie se Duduza-distrik is Saterdag deur ŉ motoropsporingsmaatskappy laat weet dat ŉ bakkie omstreeks 14:00 op Dunottar naby Nigel gekaap is. Metropolisiebeamptes het nie op hulle laat wag nie en kon die gekaapte voertuig in ŉ oop veld naby die Dunottar-hoewes in die rigting van Sharonpark opspoor, sê hoofsuperintendent Wilfred M. Kgasago, metropolisiewoordvoerder. Die beamptes het die bestuurder gedwing om stil te hou en hom in hegtenis geneem. Die 25-jarige verdagte het die metropolisie se opdragte om stil te hou eers verontagsaam en probeer wegjaag. Hy het beweer twee mense van Daveyton aan die Oos-Rand het hom die voertuig gegee om die opsporingstoestel in die voertuig op te spoor en te verwyder. Die Isuzu-ligteafleweringsvoertuig is na die Van Ryn Deep-polisiestasie in Benoni gesleep vir verdere ondersoek en veilige bewaring. Die verdagte is in die Dunottar-polisiestasie aangehou. Hy word van die besit van ŉ gekaapte voertuig aangekla en sal na verwagting Maandag in die plaaslike landdroshof voorkom.